Paths of Glory

Paths of Glory (vignût fûr in Italie cul titul di Orizzonti di gloria) al è un film antimilitarist di Stanley Kubrick dal 1957 tirât fûr di un romanç cul stes titul di Humhrey Cobb. Il film al è in blanc e neri e al dure 86 minûts.

 Trame 

La storie si davuelç in France durant la prime vuere mondiâl cuant che il gjenerâl francês Mireau, ingolosît de promesse di une promozion, al comande un atac suicidi cuintri lis liniis todescjis. L'atac al falis ma il gjenerâl al bute la colpe su la viliacarie dai soi oms e al ordene la fusilazion di trê soldâts tirâts a sorte (decimazion). Il colonel Dax (Kirk Douglas) al cîr di difindiu ma dut al sarà par dibant parcè che il procès al sarà nome une farse e i trê puarets a finaran fusilâts.

 Curiositâts 
 Al è stât il prin film di Kubrick cun Kirk Douglas protagonist. I doi a fasaran Spartacus tal 1960.
 Il film al è stât zirât dut in Baviere.
 Tal film no si viôt mai il nemì fûr che te sene finâl in cui une cjantante todescje, “prede di vuere”, a fâs comovi i soldâts francês cul sô cjant.
 Il film al fo censurât in France dulà che lu si è podût viodi dome tal 1975. 
 Lis autoritâts todescjis e àn spietât fin al 1959 par permeti la vision dal film in Gjermanie par no vuastâ i rapuarts cun la France.
 Su pression de France il film al fo proibît ancje in Svuizare dulà che al tornà fûr nome tal 1970.
 In Spagne il guviêr dal ditatôr Francisco Franco lu censurà pai soi contignûts antimilitariscj. Dome tal 1986 il film al podè vignî fûr.

Categorie:Films